IXTISOSLAShTIRILGAN “O‘ZAUKSIONSAVDO” TAShKILOTINI TUGATISh TO‘G‘RISIDA

Mahsulotlarni sotish bozor prinsiplari va mexanizmlarini joriy qilish jarayonini yanada chuqurlashtirish, markazlashtirilgan ixtisoslashtirilgan taqsimot tizimini bartaraf etish maqsadida Vazirlar Mahkamasi qaror qiladi: 
 1. O‘zbekiston Respublikasi Iqtisodiyot vazirligi, Moliya vazirligi, Tashqi iqtisodiy aloqalar agentligi, Davlat mulki qo‘mitasi, Markaziy banki, O‘zbekiston tovar-xomashyo birjasining O‘zbekiston tovar-xomashyo birjasi tarkibidagi ixtisoslashtirilgan “O‘zauksionsavdo” tashkilotini tugatish to‘g‘risidagi taklifi qabul qilinsin. 
 2. Ixtisoslashtirilgan “O‘zauksionsavdo” tashkilotini tugatish bilan bog‘liq ishlarni muvofiqlashtirish uchun ilovaga muvofiq tarkibda tugatish komissiyasi tashkil etilsin. 
 Tugatish komissiyasi ixtisoslashtirilgan “O‘zauksionsavdo” tashkilotini tugatish bilan bog‘liq masalalarni qonun hujjatlarida belgilangan tartibda ko‘rib chiqsin va hal qilsin. 
 3. O‘zbekiston tovar-xomashyo birjasi ikki hafta muddatda respublika norezidentlariga erkin muomaladagi valyutaga xomashyo, materiallar va tayyor mahsulotlar (tovarlar) sotish bo‘yicha birja savdolari o‘tkazish uchun savdo maydonchasi tashkil etsin. 
 4. O‘zbekiston Respublikasi Mehnat va aholini ijtimoiy muhofaza qilish vazirligi tugatish komissiyasi bilan birgalikda ixtisoslashtirilgan “O‘zauksionsavdo” tashkilotining tugatilishi munosabati bilan bo‘shab qoladigan xodimlarni ishga joylashtirish chora-tadbirlarini ko‘rsin. 
 5. Vazirlar Mahkamasining “Yuqori likvidli mahsulotlarni kim oshdi savdosida sotishni tashkil etish chora-tadbirlari to‘g‘risida” 2001-yil 12-iyuldagi 298-son qarori (O‘zbekiston Respublikasi QT, 2001-y., 7-son, 40-modda) hamda “Mahsulotlarni kimoshdi savdolarida sotish mexanizmini takomillashtirish to‘g‘risida” 2004-yil 22-apreldagi 193-son qarori (O‘zbekiston Respublikasi QT, 2004-y., 4-son, 40-modda) o‘z kuchini yo‘qotgan deb hisoblansin. 
 6. O‘zbekiston Respublikasi Adliya vazirligi, O‘zbekiston tovar-xomashyo birjasi manfaatdor vazirliklar va idoralar bilan birgalikda bir oy muddatda qonun hujjatlariga mazkur qarordan kelib chiquvchi o‘zgartirish va qo‘shimchalar to‘g‘risida Vazirlar Mahkamasiga takliflar kiritsinlar. 
 7. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari R.S. Azimov zimmasiga yuklansin.